Portal: Pakistan

**Benazir Bhutto** (født 21. juni 1953 i Karachi, Pakistan, død 27. desember 2007 i Rawalpindi i Pakistan) var en pakistansk politiker. Da hun ble valgt til Pakistans statsminister i 1988 ble hun den første kvinnelige regjeringssjefen i et muslimsk land i moderne tid. Hun var statsminister i to perioder, 1988–1990 og 1993–1996. Hun ble i romjula 2007 drept i et selvmordsangrep mens hun drev valgkamp for igjen å bli landets statsminister.

Bakgrunn
--------

Benazir Bhutto var datter av den avsatte og henrettede statsministeren Zulfikar Ali Bhutto og parlamentsrepresentanten Begum Nusrat Bhutto som var etnisk kurder fra Kermanshah i Iran, datter av en kurdisk forretningsmann som flyttet til Pakistan i 1970-årene. Familien var sjiamuslimsk, men Benazir Bhutto presenterte seg etterhvert som sunni. Hun utdannet seg blant annet ved Radcliffe College og Harvard University i USA og ved University of Oxford i Storbritannia. 

Etter at faren ble avsatt i 1975 ble Bhutto satt i husarrest. Ali Bhutto ble henrettet av kuppmakeren Muhammad Zia-ul-Haq i 1979 etter mordet på en politisk motstander. Benazir Bhutto fikk lov til å reise til Storbritannia i 1984, der hun ble eksilleder for Pakistan People's Party, partiet til faren. Etter at Muhammad Zia-ul-Haq døde dro hun tilbake til Pakistan som opposisjonsleder.

### Familie

Hun ble i 1987 gift med Asif Ali Zardari. Paret fikk tre barn: Bilawal, Bakhtwar og Aseefa.

Statsminister
-------------

Den 16. november 1988, i det første frie valget på over et tiår, fikk PPP flest seter i nasjonalforsamlingen. Den 2. desember ble 35-årige Benazir Bhutto tatt i ed som statsminister — den yngste person og den første kvinne i en muslimsk stat i moderne tid.

Bhutto ble avsatt etter 20 måneder, i 1990, etter ordre fra daværende president Ghulam Ishaq Khan, etter korrupsjonspåstander. I 1993 ble hun valgt til statsminister igjen, men den daværende presidenten Farooq Leghari avsatte henne i 1996 etter liknende anklager.

Eksil og fortsatte korrupsjonsanklager
--------------------------------------

Både hun og ektemannen var svært omstridt da hun satt ved makten. Ektemannen Asif Zardari spilte en fremstående rolle i begge regjeringsperiodene til Bhutto, og har blitt anklaget for å ha underslått flere millioner dollar av statlige midler. Både Bhutto og Zardari avviste anklagene. Det er blitt hevdet at pengene er saltet ned på hemmelige kontoer rundt om i Europa. Bhutto nektet konsekvent for alle anklagene mot henne, og sa de var politisk motivert.

Bhutto bodde i selvvalgt eksil i Kuwait siden 1999.

Paret ble imidlertid dømt for pengevasking av en sveitsisk rett i 2003. De ble idømt seks måneders betinget fengsel og ilagt en bot på 50 000 dollar hver. De ble også pålagt å betale tilbake 11 millioner dollar til den pakistanske regjeringen. Paret, som da bodde i Dubai, opplyste like etter dommen at de ville anke.

I 2006 ble hun og mannen etterlyst for korrupsjon av Interpol.

Forsøk på comeback og attentat
------------------------------

Hun vendte tilbake til Pakistan den 18. oktober 2007. Mens hun ble feiret av store folkemengder i gatene, ble to bomber utløst. Eksplosjonene drepte mer enn hundre personer og såret rundt 240.

Den 27. desember 2007 ble hun hardt skadd etter et selvmordsattentat mot et valgmøte hun deltok i. Hun var bevisstløs da hun kom til sykehuset og ble straks operert, men døde like etter.

Den pakistanske sikkerhetstjenesten ISI hevdet at organisasjonen Al-Qaida sto bak mordet på Bhutto med henvisning til en påstått telefonssamtale der Al-Qaida lederen Baitullah Mehsud innrømmer å ha hatt ansvaret, og at det var den Al-Qaida-tilknyttede organisasjonen Lashkar-i-Jhangvi som gjennomførte attentatet.

### Intervju med David Frost

I et intervju med David Frost på kanalen Al-Jazeera i november 2007 fortalte Bhutto at hun hadde mottatt drapstrusler, og hevdet at Osama bin Laden ble drept av Omar Sheikh.

Bøker av Benazir Bhutto
-----------------------

* 1983, *Pakistan: The gathering storm*, Vikas Pub. House, ISBN 0706924959
* 1988, *Hija de Oriente*, ISBN 8432246336 (1989:), *Daughter of the East*, Hamish Hamilton, ISBN 0-241-12398-4 og *Daughter of Destiny: An Autobiography*, Simon & Schuster, ISBN 0-671-66983-4

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Benazir-Bhutto, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 9. april 2014[Hentet fra Wikidata]
3. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
4. 1 2   Munzinger Personen, Munzinger IBA 00000015778, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 30. desember 2014[Hentet fra Wikidata]
6. ↑   LIBRIS, libris.kb.se, utgitt 13. november 2012, besøkt 24. august 2018[Hentet fra Wikidata]
7. ↑  Abcnyheter.no – Et liv i konflikt 27.12.07
8. ↑  World Briefing | Asia: Pakistan: Bhutto Sentenced In Switzerland.
9. ↑  «Attentat mot Bhutto - 108 personer drept». Aftenposten. 18. oktober 2007. Besøkt 18. oktober 2007.
10. ↑  «-Benazir Bhutto drept i attentat». Aftenposten. Besøkt 27. desember 2007.
11. ↑
12. ↑  «Al-Qaida hevder de beordret Bhutto-attentatet». Aftenbladet. Arkivert fra originalen 29. desember 2007. Besøkt 28. desember 2007.
13. ↑  «Benazir Bhutto, Palestinian rights, the US's world image and model Sophie Dahl.» **(engelsk)**. Al-Jazeera English. 3. november 2007. Besøkt 8. oktober 2011.
14. ↑  «Editing interviews» **(engelsk)**. BBC. 4. januar 2008. Besøkt 8. oktober 2011.
15. ↑  «Frost over the World - Benazir Bhutto (Video)». Al-Jazeera English. Besøkt 8. oktober 2011.

Eksterne lenker
---------------

* (en) Offisielt nettsted Rediger på Wikidata

* (en) Benazir Bhutto – kategori av bilder, video eller lyd på Commons Rediger på Wikidata

* (en) Benazir Bhutto – galleri av bilder, video eller lyd på Commons Rediger på Wikidata
* BBC: Benazir Bhutto's extraordinary career
* Pakistan Peoples Party website


|  |  |  |
| --- | --- | --- |
| Forgjenger:**Muhammed Khan Junejo** | **Pakistans statsminister**(1988–1990) | Etterfølger:**Ghulam Mustafa Jatoi** |
| Forgjenger:**Moin Qureshi** | **Pakistans statsminister**(1993–1996) | Etterfølger:**Miraj Khalid** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** BNE **·** CiNii **·** Munzinger (iba) **·** MusicBrainz
 |